|  |
| --- |
| ethnosimo-aade-gr |

Αθήνα, 31 Μαΐου 2025

**ΔΕΛΤΙΟ ΤΥΠΟΥ**

**ΑΑΔΕ: Κατασχέθηκαν 2,5 εκατομμύρια τεμάχια τσιγάρα στους Κήπους - μέθοδος της τάπας από φορτηγό με προορισμό τη Γερμανία**

Στις 29/5/2025, κατόπιν ανάλυσης και αξιοποίησης πληροφοριών, οι ελεγκτές Τελωνείου Κήπων ΑΑΔΕ, ακινητοποίησαν και οδήγησαν σε έλεγχο φορτηγό προερχόμενο από Τουρκία με προορισμό τη Γερμανία.

Σύμφωνα με τα συνοδευτικά τελωνειακά παραστατικά, το φορτηγό μετέφερε ενδύματα και μεταλλικά εξαρτήματα. Ο τελωνειακός έλεγχος διαπίστωσε απόπειρα εισαγωγής λαθραίων καπνικών με τη μέθοδο της τάπας, δηλαδή τη χρήση ρυμούλκας (τύπου ψυγείου) με τοποθέτηση μεταλλικών εξαρτημάτων εντός μεγάλων χαρτοκιβωτίων, τοποθετημένα ως την οροφή (θύρες) της ρυμούλκας που ήταν πολύ δύσκολο να μετακινηθούν λόγω του μεγάλου βάρους τους (περίπου 300 κιλά έκαστο).

Αφού μετακινήθηκαν τα χαρτοκιβώτια με τα μεταλλικά εξαρτήματα από τον έλεγχο, βρέθηκαν δώδεκα χιλιάδες τετρακόσια ενενήντα έξι (12.496) κούτες τσιγάρα των διακοσίων (200) τεμαχίων έκαστη, ήτοι 2.499.200 τεμάχια τσιγάρα εντός χαρτοκιβωτίων. Οι δασμοφορολογικές επιβαρύνσεις των ευρεθέντων ανέρχονται στα 508.788,88 ευρώ και η συνολική τους αξία στα 577.067,78 ευρώ κατά προσέγγιση. Οι ακριβείς δασμοφορολογικές επιβαρύνσεις και η ακριβής αξία θα προσδιοριστούν έπειτα από την πραγματογνωμοσύνη α) των εταιρειών στις οποίες ανήκουν τα σήματα και β) του Γενικού Χημείου του Κράτους.

Πίσω από τις κούτες με τα τσιγάρα βρέθηκε μεγάλη ποσότητα παραποιημένων ενδυμάτων (υπό καταμέτρηση).

Το όχημα και τα ως άνω είδη κατασχέθηκαν και ακολουθούνται οι εκ του νόμου προβλεπόμενες ποινικές και διοικητικές διαδικασίες. Ο έλεγχος για τα παραποιημένα συνεχίζεται.